पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना संक्रमण के भय ने मौत के बाद लोगों को अपनों से दूर कर दिया है। इसी कारण जिला अस्पताल में इलाज के दौरान मौत होने पर कोरोना प्रोटोकॉल से जिन लोगों का अंतिम संस्कार किया जा रहा हैं, उनमें से कुछ लोगों के परिजन तो अंतिम संस्कार के बाद अस्थियों के विसर्जन के लिए भी नहीं आए।
किशोर कुमार मुक्तिधाम पर ऐसे करीब 40 शवों के अंतिम संस्कार के बाद परिजन ने अस्थि विसर्जन नहीं किया। 20 दिन में 150 से अधिक शवों का दो मुक्तिधामों पर कोविड प्रोटोकॉल से अंतिम संस्कार हो चुका है। इसके अलावा अप्रैल में शहर के 141 लोगों की सामान्य मृत्यु भी हुई है।
किशोर कुमार स्मारक से समाधि स्थल तक आबना नदी के किनारे जगह-जगह अस्थियों के ढेर या फिर बिखरी हुई अस्थियां और राख दिखाई दे रही है। इस मुक्तिधाम पर परिजन जहां खाली जगह दिखाई दे रही हैं, वहां अंतिम संस्कार कर रहे हैं। वहीं मुख्य प्लेटफार्म पर भी राख और अस्थियों का ढेर लग गया है। हालांकि निगम द्वारा अस्थियों के ढेर कम करने के लिए फायर ब्रिगेड से पानी का छिड़काव भी किया जा रहा है। चौकीदार रमेश मराठा के अनुसार 40 से अधिक शव ऐसे हैं जिनके अंतिम संस्कार के बाद परिजन अस्थियां लेने नहीं आए।
अस्थि विसर्जन से मिलती है आत्मा को मुक्ति
मृत्यु के 10 दिन में अस्थि विसर्जन हो जाना चाहिए। शास्त्रों में मान्यता है कि जब तक अस्थियों का विसर्जन जल में नहीं होता तब तक आत्मा की मुक्ति का मार्ग प्रशस्त नहीं होता है।
- पंडित आशीष सरमंडल, छत्रपति शिवाजी नगर
अस्थियों के ढेर लग रहे हैं तो करेंगे विसर्जन
किशोर कुमार मुक्तिधाम पर फायर वाहन से निगम द्वारा अस्थियों को प्रवाहित किया जा रहा है। यदि अस्थियों के ढेर लगे हैं तो सुरक्षा के साथ आबना में विसर्जन के प्रयास किए जाएंगे।
-आशीष चटकेले, अध्यक्ष, पूर्व निमाड़ सामाजिक सांस्कृतिक सेवा समिति
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva zho_Hant eng_Latn